पति की हत्‍या कर पत्‍नी ने किचन स्‍लैब के नीचे दफना दी लाश, ऊपर बनाती रही खाना  
पत्नी बनाती थी पति की कब्र पर खाना.
अवैध संबंध के चलते की पति की हत्या.
घर में दफना रखी थी लाश.
मध्य प्रदेश (Madhya Pradesh) के अनूपपुर (Anuppur) जिले के अमरकंटक थाना क्षेत्र करौदा टोला गांव में एक महिला पर पति की हत्या करने और शव को अपने ही घर में दफनाने का आरोप लगा है. पुलिस ने आरोपी महिला को गिरफ्तार कर लिया है और आरोपी उसकी निशानदेही पर पुलिस ने शव को भी बरामद कर लिया है. पुलिस के मुताबकि करौदा टोला गांव निवासी मोहित प्रसाद बनावल जो कि पेशे से वकील था, की हत्या का आरोप उसकी पत्नी प्रतिमा बनावल पर लगा है. हैरान कर देने वाली बात ये है कि प्रतिमा ने मृतक मोहित बनावल की गुमशुदगी की शिकायत थाने में दर्ज कराई थी. यह सब उसने इसलिए किया जिससे कि उस पर कोई शक न करे.
इससे पहले मृतक मोहित के बड़े भाई अर्जुन ने जब प्रतिमा से पूछताछ करने की कोशिश की तो प्रतिमा ने उल्टा उसे ही फंसा देने की धमकी दी. अर्जुन का कहना है कि आरोपी महिला घर में किसी को आने नहीं देती थी. इसके बाद अर्जुन को आरोपी महिला पर शक हुआ और उसने आस-पास के लोगों को इकट्ठा कर मृतक के घर पहुंच गया. हालांकि इसके बाद भी प्रतिमा लोगों के साथ गाली-गलौज करने लगी और आनन फानन में घर मे ताला लगा कर निकल गई. इसके बाद वहां मौजूद लोग घर के भीतर घुसे, जहां उन्हें लाश की बदबू आने लगी, बाद में वहां मौजूद लोगों को मोहित की लाश मिली. इसके बाद पुलिस को सूचना दी गई और आरोपी महिला को गिरफ्तार करवा दिया गया.